3 หุ้นไอโฟนร่วง! หลังจีนล็อกดาวน์ “เจิ้งโจว” หวั่นส่งมอบสินค้าล่าช้า
JMART-COM7-SYNEX หุ้นไอโฟนร่วง เนื่องจาก “แอปเปิล” ลดคาดการณ์ส่งมอบไอโฟน 14 รุ่นใหม่ และลูกค้าจะต้องรอรับสินค้านานขึ้น หลังจากจีนล็อกดาวน์เมือง “เจิ้งโจว” หวั่นกระทบส่งมอบสินค้าของซัพพลายเออร์ล่าช้า

JMART-COM7-SYNEX หุ้นไอโฟนร่วง หลัง “แอปเปิล” ลดคาดการณ์ส่งมอบไอโฟน 14 รุ่นใหม่ และลูกค้าจะต้องรอรับสินค้านานขึ้น หลังจีนล็อกดาวน์เมือง “เจิ้งโจว” หวั่นกระทบส่งมอบสินค้าของซัพพลายเออร์ล่าช้า
7 พ.ย. 2565

ผู้สื่อข่าวรายงานว่า วันนี้ (7 พ.ย.65) สำหรับราคาหุ้นปรับตัวลดลงต่อเนื่อง รับข่าว แอปเปิล คาดการณ์การส่งมอบโทรศัพท์เคลื่อนที่รุ่น iPhone 14 Pro และ iPhone 14 Pro Max เนื่องจากปัญหาโควิด-19 ระบาดได้บั่นทอนการผลิตในจีนนำ โดยล่าสุด ณ เวลา 11:22 น. ราคาหุ้น บริษัท เจ มาร์ท จำกัด (มหาชน) หรือ JMART อยู่ที่ระดับ 43.25 บาท ลบ 1.75 บาท หรือ 3.89% สูงสุดที่ระดับ 45.25 บาท ต่ำสุดที่ระดับ 42.75 บาท ด้วยมูลค่าการซื้อขาย 302.89 ล้านบาท
บริษัท คอมเซเว่น จำกัด (มหาชน) หรือ COM7 ราคาหุ้นอยู่ที่ระดับ 30.25 บาท ลบ 0.75 บาท หรือ 2.42% สูงสุดที่ระดับ 31.25 บาท ต่ำสุดที่ระดับ 30.25 บาท ด้วยมูลค่าการซื้อขาย 147.40 ล้านบาท
บริษัท ซินเน็ค (ประเทศไทย) จำกัด (มหาชน) หรือ SYNEX ราคาหุ้นอยู่ที่ระดับ 16.50 บาท ลบ 0.20 บาท หรือ 1.20% สูงสุดที่ระดับ 16.90 บาท ต่ำสุดที่ระดับ 16.50 บาท ด้วยมูลค่าการซื้อขาย 13.58 ล้านบาท
แอปเปิล อิงค์ เปิดเผยคาดการณ์ในวันอาทิตย์ (6 พ.ย.65) ว่าการส่งมอบโทรศัพท์เคลื่อนที่รุ่น iPhone 14 Pro และ iPhone 14 Pro Max ซึ่งเป็นรุ่นไฮเอ็นด์ของบริษัท จะน้อยกว่าที่เคยคาดการณ์เอาไว้ก่อนหน้านี้ เนื่องจากปัญหาโควิด-19 ระบาดได้บั่นทอนการผลิตในจีน
อย่างไรก็ตาม แม้ว่าอุปสงค์ iPhone 14 Pro และ iPhone 14 Pro Max ยังคงแข็งแกร่ง แต่ขณะนี้คาดว่าการส่งมอบ iPhone 14 Pro และ iPhone 14 Pro Max จะน้อยกว่าที่เคยคาดการณ์เอาไว้ก่อนหน้านี้ และลูกค้าจะต้องรอรับสินค้านานขึ้น แอปเปิลประกาศเมื่อช่วงค่ำวานนี้
ทั้งนี้ แอปเปิลยอมรับว่า ปัญหาเรื่องโควิด-19 ระบาดนั้นส่งผลกระทบชั่วคราวต่อการผลิตโทรศัพท์รุ่นดังกล่าวที่โรงงานของบริษัทฟ็อกซ์คอนน์ หรือหงไห่ พรีซิชั่น อิสดัสทรีย์ โค ในเมืองเจิ้งโจว มณฑลเหอหนานของจีน โดยโรงงานแห่งนี้เป็นแหล่งประกอบหลักสำหรับ iPhone 14 Pro และ iPhone 14 Pro Max แต่ขณะนี้ต้องลดขีดความสามารถในการดำเนินงานอย่างมาก
“เรากำลังทำงานกับซัพพลายเออร์ของเราอย่างใกล้ชิด เพื่อกลับมาเดินสายการผลิตในระดับปกติ ควบคู่ไปกับการรับประกันเรื่องสุขภาพและความปลอดภัยของพนักงานทุกคน” แอปเปิลกล่าว
ส่วนรัฐบาลจีนสั่งล็อกดาวน์พื้นที่เมืองเจิ้งโจวตั้งแต่วันที่ 2-9 พ.ย.65 รวมถึงโรงงานฟ็อกซ์คอนน์ โดยความเคลื่อนไหวดังกล่าวจะส่งผลกระทบต่อโรงงานแห่งนี้มากยิ่งขึ้น จากเดิมที่ต้องต่อสู้กับปัญหาโควิด-19 ระบาดในโรงงานอยู่แล้ว รวมถึงเหตุพนักงานหลบหนีออกจากโรงงาน และการบังคับใช้มาตรการกักตัว
ด้านฟ็อกซ์คอนน์ระบุในแถลงการณ์ว่า บริษัทได้ปรับลดคาดการณ์ผลประกอบการสำหรับไตรมาส 4/65 เมื่อพิจารณาถึงผลกระทบของการล็อกดาวน์ดังกล่าว
ขณะที่ บล.โนมูระ ระบุว่า Apple เปิดเผยว่า แม้ยังเห็นความต้องการซื้อ iPhone 14 รุ่นใหม่ในระดับสูง แต่ผลกระทบการกลับมาล็อกดาวน์หลายพื้นที่จีนส่งผลให้การส่งมอบจะทำได้ล่าช้ากว่าที่คาดไว้เดิม จิตวิทยาลบต่อ COM7, SPVI, JMART, CPW, SYNEX